
Forord

C.G. Jungs
begreber om psykens strukturer giver én mulighed for at orientere
sig i både normale og sygelige sindstilstande. På det personlige
plan er det vigtigt, at de kan tilbyde en forståelse af de
forestillinger og emotioner, der griber én, når man billedligt talt
er ”ved siden af sig selv” eller direkte ”ude af sig selv”.

 


Jungs
menneskesyn er måske mere aktuelt end nogensinde, fordi de
postmoderne psykologier for mange mennesker ikke kan levere en
tilfredsstillede begrebsmæssig ramme for det kaos af impulser, der
plager dem – i dag ofte rubriceret eller diagnosticeret som stress
eller personlighedsforstyrrelser.

 


For at
karakterisere Jungs begrebsmæssige ramme kan man hente hjælp i, at
han selv brugte metaforen ”kompas” om sin typeteori. Det samme
billede kan man anvende på alle hans hypoteser vedrørende psykens
strukturer. Teorierne forstås dermed som værktøjer til at navigere
i den store mangfoldighed af psykiske fænomener.

 


Disse
teoretiske værktøjer kan anvendes af alle med interesse for psykens
strukturer, både på det ovenfor nævnte personlige plan og på det
professionelle. Den professionelle brug kan ske både i den
praktiske behandling og i den intellektuelle, akademiske
forståelse.

 


Min egen
indfaldsvinkel i denne e-bog er primært intellektuel, men den har
et stadigt blik på den type erfaringer, der ligger bag teorierne
samt på disses praktiske værdi for den enkelte i håndteringen af
psykiske problemer og udviklingsmæssige udfordringer. Jeg har bl.a.
fundet dem yderst værdifulde som hjælp i coachingprocesser.

 


 


Jungs teorier
bliver i dag i høj grad dømt ude, især inden for psykiatri og
akademisk psykologi. Hans hypoteser anses her for at være
”forældede”, mens jeg mener, at de er særdeles aktuelle. Vor tids
trang til entydighed, krav om ”evidens” og tilbøjelighed til at
bruge ”hjernen” som altdominerende forklaringsmodel kan have gavn
af at møde Jungs opgør med det materialistiske menneskesyn fra
begyndelsen af det 20. århundrede.

 


Afvisningen af
Jung i vores tid begrundes som regel med en række fejlagtige
påstande om hans opfattelser. Eksempelvis bliver hans teorier ofte
sat i bås med Freuds og kaldes ”psykodynamisk”.

 


Jeg har selv
oplevet dette mange gange, bl.a. i forbindelse med en systemisk
leder- og konsulentuddannelse, en coachuddannelse og på mange
systemisk og socialkonstruktionistiske seminarer, hvor det
misvisende stempel, ”psykodynamisk”, på forhånd diskvalificerede
enhver tilnærmelse til Jungs teorier.

 


Den påståede
modsætning til ”det systemiske” og især til socialkonstruktionismen
har fået mig til at skrive en kort præsentation af Jungs
menneskesyn i forhold til andre teorier. Se denne i kapitlet
Jungs teoretiske positioner i den gratis e-bog, der er
indledning til denne serie om C.G. Jungs menneskesyn, 1.
Introduktion: https://www.smashwords.com/books/view/736800

 


I Jungs
beskrivelser af psykens strukturer møder man mange teoretiske
positioner herunder nogle, som man i dag rubricerer som
eksistentielle, systemiske, kognitive, humanistiske, narrative,
socialkonstruktionistiske og formodentlig flere.

 


Hvis man
endelig vil anvende betegnelsen ”psykodynamisk” om Jungs hypoteser,
skal man være opmærksom på, at det ikke kan være i freudiansk
forstand. Forståelsen af det ubevidste er nemlig meget anderledes
hos Jung end hos Freud, hvilket vil fremgå af den følgende
fremstilling.

 


Kritikere af
Jung begår ofte den fejl, at de hypostaserer hans begreber, dvs. de
opfatter dem som ”ting”. Jung selv, derimod, forstod dem
udelukkende som abstraktioner. De strukturer han talte om, var især
konstrueret ud fra erfaringer med patienters og analysanders
psykiske problemer og udviklingsprocesser.

 


Jung udtrykte
selv en stor beskedenhed i forhold til sine teoretiske udkast:

 


”Hvis
nogetsteds, så skal vi i den anvendte psykologi i dag være beskedne
og lade en tilsyneladende mangfoldighed af modsætningsfyldte
meninger være gyldige, for vi er stadig langt fra at vide noget
fundamentalt om videnskabens fornemste objekt, selve den
menneskelige sjæl. Indtil videre har vi kun mere eller mindre
plausible meninger, som endnu ikke vil passe sammen nogen
steder.” (GW 16.71).

 


Dette udsagn
stammer fra 1929. Man kan overveje, om psykologien er kommet
nærmere på en grundlæggende indsigt i de 90 år, der er gået i
mellemtiden. Jeg selv er tilbøjelig til at mene, at det ovenstående
citat beskriver et fundamentalt vilkår i forståelsen af den
menneskelige sjæl.

 


 


I den følgende
fremstilling af Jungs teorier om psykens strukturer er der
henvisninger til Jungs værker ved alle afgørende begreber og
synspunkter. Man skal dog som læser være opmærksom på, at citater
og referater er taget ud af den (ofte konkrete) sammenhæng Jung
talte i, men denne kan man finde ved at følge henvisningen.

 


Det er som
regel Jungs egne overordnede, abstrakte formuleringer og pointer,
jeg videregiver. I hans værker bygger de abstrakte refleksioner på
empiriske observationer af forsøgspersoner og patienter samt på
litterære studier, herunder af traktater fra alkymien, som Jung
anså for at være en forløber for den moderne dybdepsykologi.

 


Der er altså
ikke tale om spekulative ideer eller fantasier, der er dukket op i
Jungs eget hoved, som hans kritikere ofte har påstået. Sådanne
påstande virker, som om man ikke har læst Jungs værker, men kun
kender hans konklusioner på anden eller tredje hånd.

 


 


Det ville langt
overskride grænserne for omfanget af denne e-bog, hvis konteksten i
Jungs skrifter for de enkelte abstrakte formuleringer skulle
refereres. Hvis man ønsker at se disse sammenhænge, må man have fat
i de originale værker, jeg refererer fra og henviser til.

 


Henvisningerne
i denne e-bog betyder, at den kan bruges i studiesammenhænge, da
alle citater og referater er forsynet med henvisninger til
kilderne. De fleste stammer fra Jungs samlede værker. GW henviser
til de tyske Gesammelte Werke og CW til de engelske
Collected Works.

 


Jeg oversætter
som regel fra det sprog, Jung oprindeligt skrev, holdt forelæsning
eller blev interviewet på. Dog fraviger jeg denne regel, når Jung
selv har været involveret i en revideret og forbedret oversættelse
fra engelsk til tysk.

 


Efter citater
og referater fra Jungs samlede værker (GW eller CW) er der en
talkombination i parentes.

 


Ved citater fra
bind 6 om de psykologiske typer er der to henvisninger, da
paragrafnumrene i de fleste tilfælde er forskellige fx (GW 6.951 /
CW 6.883) = Gesammelte Werke bind 6, paragraf 951, som er
identisk med Collected Works bind 6, paragraf 883. Bind 14
har i flere tilfælde også forskellige paragrafnumre. I de andre
bind af Jungs samlede værker er paragrafferne nummereret ens i den
tysk- og engelsksprogede version.

 


Jeg har
revideret en del af de oversættelser af Jungs tekster, som jeg selv
og andre har foretaget henover de sidste fem årtier. Det danske
sprog har nemlig ændret sig meget i den periode.

 


Det er vigtigt
for mig at komme med henvisninger ved alle citater og referater, da
jeg i årenes løb har mødt uendeligt mange udokumenterede påstande
om Jungs teorier, som er startet med: ”Jung mener ...” eller mere
besynderligt: ”Jung har ikke tænkt over ...”

 


Denne type
udsagn har skabt nogle fortegnede eller direkte falske billeder,
som jeg har spildt meget tid på at efterforske. Jeg vil derfor
skåne mine læsere for tilsvarende frustrationer, men hvis man ikke
er interesseret i dokumentation af Jungs faktiske synspunkter, kan
man bare ignorere henvisningerne i teksten.

 


Når jeg omtaler
eksempler på underlødig kritik af Jung, henviser jeg ikke til
konkrete tekster eller forfattere. De fortjener efter min mening
ikke yderligere opmærksom. I dag kan man i øvrigt let finde
eksempler ved at google på kritik af Jung inden for de specifikke
emner.

 


Nogle steder er
citaterne fra Jungs værker forholdsvis omfattende. Det skyldes – ud
over det nævnte dokumentationsformål – at jeg gerne vil formidle
Jungs egne tanker med så mange nuancer som muligt. Flere af
citaterne kredser om de samme temaer, som det var Jungs stil, men
hver især giver de efter min mening nogle nye, interessante
perspektiver på dem.

 


 


Den følgende
fremstilling indledes med en kortfattet fremstilling af psykens
strukturer i forbindelse med en grafisk model, som man kan bruge
til at orientere sig med i resten af e-bogen.

 


Derefter er der
en grundlæggende introduktion til Jungs begreber om det ubevidste,
herunder hypoteserne om det personlige og det kollektive ubevidste
med de centrale forestillinger om komplekser og arketyper.

 


Så behandles
hypoteserne om personlighedens strukturer: Jeget, persona, skyggen,
anima, animus og selvet.

 


Afslutningsvis
kommer et afsnit om Jungs syn på forholdet mellem sjæl, legeme og
ånd.

 


 


Tilbage til
Indholdsfortegnelse

 


 



En model af psykens strukturer

Denne tegning
giver en foreløbig, visuel orientering i forhold til Jungs teorier
om psykens strukturer:

Modellen viser
et forenklet overblik, der sætter de enkelte begreber ind i et
helhedsbillede.

 


Jung har ikke
selv fremstillet en sådan tegning. Det er min konstruktion ud fra
læsning af Jungs værker. Den kan fungere som et slags landkort, når
man forsøger at finde vej i Jungs tekster og i dagligdags og
terapeutiske erfaringer eller i psykiske udviklingsprocesser.

 


Psykens
strukturer er sat i relation til begreberne om tid og rum, fordi
disse er vigtige i forbindelse med oplevelser fra psykoterapi og
personlighedsudvikling.

 


Erfaringen af
begivenheder her-og-nu er knyttet til bevidstheden, hvor
jeget
er centrum for oplevelserne. Jung definerede bevidsthed som
indhold, der er relateret til jeget.

 


Når
bevidsthedstærsklen bliver gennembrudt af impulser fra det
ubevidste, ændres den sædvanlige oplevelse af tid og rum.

 


Dette sker
eksempelvis i natlige drømme, hvor man møder personer fra ens
fortid, hvor man er tilbage i sit barndomsmiljø, eller hvor man
optræder som en yngre udgave af sig selv. Her viser tiden sig at
være relativ. Noget tilsvarende sker i vågen tilstand i erindringer
og fantasier.

 


Især meget
pinagtige eller meget lystfyldte begivenheder i fortiden kan
genopleves, så de fremstår, som om de foregår lige nu. Mest
negativt og voldsomt møder man dem i de såkaldte flashbacks, fx i
forbindelse med PTSD.

 


Jung kaldte det
område i psyken, som består af nedslag fra ens hidtidige liv, for
det
personlige ubevidste. Hans hypotese var, at dets indhold
er organiseret i komplekser.

 


Som Jung så
mennesket, er det endvidere nyttigt at operere med en hypotese om,
at det ubevidste også indeholder noget tidløst, evigt og
transcendent, nemlig det kollektive ubevidste. Indholdene i
det kollektive ubevidste kaldte Jung efterhånden for arketyper
hhv. arketyper og instinkter.

 


Arketyperne er
medfødte forestillingsmønstre, som tvinger ens ideer og fantasier
ind i bestemte baner, mens instinkterne er medfødte matricer for
handling, der påvirker ens adfærd på specifikke måder. Arketype og
instinkt er to sider af samme sag; de grundliggende forestillings-
og adfærdsmønstre kan ikke adskilles.

 


Når jeg i
ovenstående tegning bruger ordene ”evig” og ”transcendent”, skal
det ikke forstås som metafysik. De refererer til oplevelser af
noget, der forekommer at være uden for sædvanlig tid og rum, og som
tolkes med begrebet om det kollektive ubevidste. Hvad oprindelsen
til sådanne oplevelser er ”i virkeligheden”, ligger uden for en
videnskabelig psykologis rækkevidde.

 


Den mest basale
arketypiske og instinktive matrice kaldte Jung for selvet. Da man
ifølge Jungs menneskesyn både er et unikt individ og et helt
igennem kollektivt væsen, er selvet på én gang en personlig og en
kollektiv struktur. Den er ligesom en beholder for alt personligt
oplevet materiale, samtidig med at den indeholder alle potentielle,
almenmenneskelige muligheder.

 


De ovennævnte
begreber i Jungs menneskesyn uddybes og nuanceres gennem hele denne
e-bog.

Det ubevidste

Selvom Jungs
menneskesyn er præget af mange forskellige teoretiske
indfaldsvinkler, kan hans grundlæggende opfattelse af psykens
strukturer kaldes dybdepsykologisk, da begrebet om det ubevidste er
helt centralt i hans tænkning.

 


Jungs hypotese
var – som i enhver dybdepsykologi – at psyken består af to
principielt forskellige områder, bevidstheden og det ubevidste. Han
formulerede bl.a. sin opfattelse af de to psykiske dimensioner på
denne måde:

 


”Vi kan
antage, at den menneskelige personlighed består af to forskellige
ting: for det første af bevidstheden og alt, hvad denne omfatter,
og for det andet af et ubestemmeligt bagland af ubevidst
psyke.

 


Den bevidste
personlighed kan bestemmes og afgrænses mere eller mindre klart,
men når det drejer sig om den menneskelige personligheds totalitet,
må man indrømme umuligheden af en fuldstændig beskrivelse eller
definition.” (GW 11.66).

 


For Jung var
ideen om det ubevidste derfor et rent og skært hjælpebegreb:

 


”Begrebet om
det ubevidste er for mig udelukkende et psykologisk begreb
og ikke et filosofisk i betydningen metafysisk. Det ubevidste er
efter min opfattelse et psykologisk grænsebegreb, der dækker alle
de psykiske indhold eller processer, som ikke er bevidste, dvs. som
ikke er relateret til jeget på en synlig måde.” (GW 6.915 / CW
6.837).

 


De
dybdepsykologiske forestillinger om ”det ubevidste” er ofte blevet
kritiseret ud fra det synspunkt, at hvis noget er ubevidst, så kan
man jo ikke vide noget om det.

 


Logisk set er
dette argument korrekt, hvilket Jung var helt enig i. I sin første
Tavistock-forelæsning i 1935 præciserede han, at det ubevidste
er ubevidst, og at vi på det bevidste plan kun har indirekte
indikationer på, at det findes:

 


”Vi kan ikke
undersøge den ubevidste psyke direkte, for det ubevidste er netop
ubevidst, og vi har derfor ingen relation til det.

 


Vi kan
udelukkende forholde os til de bevidste produkter, som vi antager
stammer fra det område, vi kalder det ubevidste [...]

 


Ligegyldigt
hvad vi finder nødvendigt at sige om det ubevidste, så er det noget
bevidstheden siger.

 


Den
ubevidste psyke, der helt igennem er af ukendt natur, bliver altid
udtrykt af bevidstheden og i bevidsthedens begreber, og det er det
eneste, vi kan gøre. Vi kan ikke gå ud over dette, og vi burde
altid være opmærksom på det som en ultimativ kritik af vores
vurderingsevne.” (CW 18.8).

 


Begrebet om det
ubevidste var for Jung således udelukkende en hypotese om, at der
findes nogle ukendte psykiske indhold. Disse anses for at være
vigtige, fordi de tilsyneladende påvirker bevidstheden på
forskellige indirekte måder. Man skal dog passe på med sine
konklusioner om indholdet i det ubevidste, for det kan være meget
anderledes, end vi tror:

 


”Bevidsthed
er som en overflade eller en hud på et meget stort ubevidst område
af ukendt udstrækning. Vi ved ikke, i hvilket omfang det ubevidste
dominerer, for vi ved simpelt hen ikke noget om det. Man kan ikke
sige noget om en ting, som man ikke ved noget om.

 


Når vi siger
”det ubevidste”, mener vi ofte, at vi formidler noget med dette
begreb, men vi fortæller ganske enkelt, at vi ikke ved, hvad det
ubevidste er.

 


Vi har kun
indirekte bevis for, at der er en mental sfære, som er subliminal.
Vi har en vis videnskabelig begrundelse for vores konklusion om, at
den eksisterer. Ud fra de produkter, som det ubevidste sind
producerer, kan vi drage visse konklusioner med hensyn til dets
mulige natur.

 


Men vi skal
være forsigtige med ikke at være for antropomorfe i vores
konklusioner, for ting kan i virkeligheden være meget forskellige
fra det, vores bevidsthed gør dem til.” (CW 18.11).

 


Jung sagde
derfor til sine tilhørere, at de burde have denne kritik med sig
over for hans udtalelser, da disse altid kun kunne være et som
om (CW 18.12).

 


Dybdepsykologer
mener dog, at hypotesen om det ubevidste er nødvendig, når man vil
tale om drømme og andre fremmedartede mentale tilstande. Det
henviser til fænomener, som man ganske vist kan observere på det
bevidste plan, men som i sig selv er ukendte for bevidstheden.

 


Med begrebet om
det ubevidste opstiller man af praktiske grunde en abstrakt ramme
til forklaring af usædvanlige bevidsthedsoplevelser, der ofte er
uforståelige, forvirrende, pinagtige eller angstvækkende. Det gør
bl.a. begrebet anvendeligt som en indfaldsvinkel til forståelse af
psykiske problemer og håndtering af dem.

 


 


Når man

